钦定古今图书集成/理学汇编/学行典/第140卷 > 文子 > 《应事》
## 钦定古今图书集成/理学汇编/学行典/第140卷 > 文子 > 《应事》

以事生事，又以事止事，譬犹扬火而使无焚也；以智生患，又以智备之，譬犹挠水而欲求其清也。天下是
非无所定，世各是其所善而非其所恶。夫求是者，非
求道理也，求合于己者也。非去邪也，去迕于心者。今
吾欲择是而居之，择非而去之，不知世所谓是非也。
故治大国若烹小鲜，勿挠而已。夫趣合者，即言中而
益亲，身疏而谋当即见疑。今吾欲正身而待物，何知
世之所从规我者乎？吾若与俗遽走，犹逃雨，无之而
不濡。欲在于虚，则不能虚。若夫不为虚而自虚者，此
所欲而无不致也。故通于道者，如车轴不运于己，而
与毂致于千里，转于无穷之原也。